ኢንስቲትዩቱ የልማትና መልካም አስተዳደር ስራ ማፋጠን ቀዳሚ ተግባሩ ሊሆን ይገባል
የኤሮስፔስ ኢንስቲትዩት የስፔስ ሳይንስ ቴክኖሎጂዎችን በመጠቀም የልማትና መልካም አስተዳደር ስራዎችን ማፋጠን ቀዳሚ ተግባሩ ሊሆን እንደሚገባ ጠቅላይ ሚኒስትር ኃይለማርያም ደሳለኝ አስገነዘቡ ።ጉባኤውን የመሩት ጠቅላይ ሚኒስትር ኃይለማርያም ደሳለኝ በኢንስቲትዩቱ የሚከናወኑ ተግባራትና እቅዶች "ወቅታዊ የልማትና መልካም አስተዳድር ችግሮችን የምንፈታበት መሳሪያ ተደርገው ሊወሰዱ ይገባል" ብለዋል።  በዘርፉ እየሰሩ የሚገኙት ዩኒቨርሲቲዎችም የተፈለገውን ግብ ሊያመጣ የሚያስችል የሰው ኃይልና ምርምር ተግባራት ላይ ማተኮር እንዳለባቸው ገልፀዋል።ስለሆነም ኢንስቲትዩቱ የስፔስ ሳይንስ ቴክኖሎጂዎችን በመጠቀም የልማትና መልካም አስተዳድር ስራዎችን ማፋጠን ቀዳሚ ተግባር ሊሆን እንደሚገባ ነው የገለጹት።ጠቅላይ ሚኒስትር ኃይለማሪያም የምክር ቤቱ አባል በሆኑ ተቋማት መካከል የስራ ድግግሞሽ በማስቀረትና ድርሻን በመለየት ጠንካራ ቅንጅት እንደሚያስፈልግ በአጽንኦት አሳስበዋል።በጠቅላይ ሚኒስትሩ የሚመራው የኢትዮጵያ ስፔስ ሳይንስ ቴክኖሎጂ ምክር ቤት የመጀመሪያው መደበኛ ጉባኤ በአሰራር መመሪያና በሌሎች አጀንዳዎች ላይ ምክረ ሐሳቦችን በማፍለቅ ትናንት ተጠናቋል።በጉባዔው ላይ እንደተገለጸው፤ የስፔስ ሳይንስ ቴክኖሎጂዎችን መጠቀም ወቅታዊ የልማትና መልካም አስተዳድር ችግሮችን መፍታት ያስችላል።ለዚህ ደግሞ በዩኒቨርሰቲዎች ጥልቅ ምርምር መደረግ ይኖርበታል።የሳይንስ እና ቴክኖሎጂ ሚኒስትር ዶክተር ኢንጂነር ጌታሁን መኩሪያ እንደገለጹት፤ የስፔስ ሳይንስ በኢትዮጵያ ከ40 ዓመታት በፊት ቢጀመርም ዓለም ከደረሰበት የስፔስ ቴክኖሎጂ አኳያ ወደኋላ የቀረ ነው።በማሳያነትም ከ20 ዓመታት በፊት የጀመረችው ናይጄሪያ የራሷን ሳተላይት ከማምጠቅ አልፋ ለጎረቤት አገሮች ለማከራየት መብቃቷን አውስተዋል።ዘርፉን ለማጎልበትም በ2005 ዓ.ም የተመሠረተው የእንጦጦ ስፔስ ሳይንስ ጥናትና ምርምር ማዕከል "የኢትዮጵያ ኤሮስፔስ ኢንስቲትዩት" በሚል በሳይንስና ቴክኖሎጂ ሚኒስቴር ስር እንዲዋቀር ተደርጓል።የሬጉላተሪ፣ የምርምርና የልማት ዘርፍን አጣምሮ እንዲይዝ የተደረገው ኢንስቲትዩቱ፤ የ12 ዓመት የስፔስ ሳይንስ ቴክኖሎጂ እቅድ መዘጋጀቱን ነው ሚኒስትሩ የጠቆሙት።የስፔስ ሳይንስ ዘርፈ ብዙ በመሆኑም ኢንስቲትዩቱን የሚመራ ከተለያዩ መንግስታዊ መስሪያ ቤቶች የተወከሉ አባላትን ያቀፈ ምክር ቤት ተቋቁሟል።ዘርፉ ካለው ፖለቲካዊ ፋይዳ አኳያም ምክር ቤቱ የአገር መከላከያ ሚኒስቴርን የኢንፎርሜሽን መረብ ደህንነት ኤጀንሲን ጨምሮ ሌሎች ቁልፍ መንግስታዊ መስሪያ ቤቶች ኃላፊዎች እንዲካተቱ ተደርጓል።ምክር ቤቱ በስፔስ ሳይንስ ዘርፍ የተሻለ እንቅስቃሴ ያላቸውን የአዲስ አበባ፣ የአዳማና የባህር ዳር ዩኒቨርሲቲዎችን በአባልነት ከማቀፉ በተጨማሪ በዘርፉ ሳይንቲስቶችንም ማካተቱ ተገልጿል።በጉባኤውም የስፔስ ሳይንስና ቴክኖሎጂ ምክር ቤት የአሰራር  ረቂቅ መመሪያ ለውይይት ቀርቦ የተለያዩ ምክረ ሃሳቦች ተሰንዝረዋል (ኢዜአ) ።